Kohtla-Järve ujumisklubisse Aktiiv kuuluv Jannes Niine tuli eelmisel nädalal kahekordseks Eesti meistriks ujumises.
20aastane Niine oli parim nii 50 kui 100 meetri seliliujumises aegadega 26,29 ja 56,96 sekundit. 200 meetri distantsil sai ta hõbemedali, kusjuures võidust jäi puudu vaid 0,05 sajandiksekundit.
Kohtla-Järve veespordiklubi esindav 16aastane Ute Victoria Liu Yeung võitis samuti kolm medalit: 200 meetri rinnuliujumises oli ta teine ning 200 ja 400 meetri kompleksujumises kolmas. 200 meetri rinnuliujumises võitis Yeungi järel pronksi tema klubikaaslane, alles 15aastane Alessandra Zaidentsal.
Sillamäelt pärit, kuid praegu Tallinna Kalevi ujumiskooli esindav Eneli Jefimova tegi Eesti meistrivõistlustel individuaaldistantsidel kaasa vaid 50 meetri rinnuliujumise, kus ta edestas lähemaid konkurente rohkem kui kahe sekundiga. Tema võiduajast 30,20 on seda distantsi sel aastal maailmas kiiremini ujunud vaid kolm naist.